Deila etter nytt poengtap: - Slik jeg vil se laget mitt spille
ARTIKKELEN ER OVER TRE ÅR GAMMEL Lenge så det ut som om Tomas Rogic' perletreff skulle bli avgjørende i Celtics favør på Tynecastle stadium, men akkurat idet lagene gikk inn i overtiden, kunne Hearts juble for scoring. Et frispark ble dyttet kort til siden, og fra 25-30 meter testet Osman Sow lykken - og fikk drømmetreff. For andre gang i kampen hadde Hearts kommet tilbake på overtid, det etter først å ha utlignet Bittons 0-1-scoring på overtid av den første omgangen. – Noen ganger må man gi kredit til en motstander, som ved slike scoringer, selv om ballen kanskje var innom en spiller. Resultatet er skuffende, men det jeg er glad for, er lagånden. Mot Motherwell var den den som skuffet meg, sier Ronny Deila ifølge twitterkontoen til klubben. – Da spilte spillerne for seg selv, og ikke for laget. I dag så jeg mitt gamle lag tilbake igjen, fortsetter han, og legger til: – Dette var et hardtarbeidende lag som var godt organisert, spilte raske pasninger og som spilte raskt framover. Det er slik jeg ønsker å se laget mitt spille. FÅTT MED DEG? Van Gaal og Deila settes i samme båt Med 2-2 og poengdeling for Ronny Deila - hans andre poengtap på like mange runder. Forrige uke var det svakt plasserte Motherwell som ble for sterke for den skotske ligalederen, som nå har ett poeng ned til Aberdeen på 2. plass - men med én kamp til gode. Til tross for at Deila leder serien og fortsatt er med i begge de to hjemlige cupene, er han under hardt press. I Europa har han mislyktes med sitt Celtic, og etter forrige rundes fadese mot Motherwell, måtte han tåle tyn fra Celtic-legende Chris Sutton. – Hvis Ronny Deila ikke vinner over Hearts og Dundee, må styret handle, skrev Celtic-legende Chris Sutton i sin Daily Record-spalte. – Hvorfor? Fordi hvis Deila ikke slår Hearts søndag og Dundee onsdag og ligger bak Aberdeen ved nyttår, må styret spørre seg om de tør å vente til sommeren. Jeg har egentlig aldri sett for meg at Aberdeen kan vinne tittelen, og det tror jeg heller ikke nå, men jeg må innrømme: For første gang så er jeg litt i tvil, fortsatte han. FÅTT MED DEG? Derfor leser ikke Deila skotske aviser Om Celtic-styret hører på Sutton, er usikkert. Brann-speider og Aftenposten-skribent Lars Tjærnås tror Deila sitter inntil videre. – Jeg er overbevist om at han sitter ut kontrakten (går ut til sommeren), men mer usikker på fremtiden hans etter det, sier Tjærnås til VG. – Det er et spørsmål om ledelsen tror han er i stand til å knekke koden i Europa. Men skal han klare det, må han etter min mening få inn spillere med som de mangler i dag. Jeg savner tre egenskaper i laget, fortsetter Tjærnås, og utdyper: – Tempo, en mot en-egenskaper offensivt og bedre forsvarsspill. Spesielt en midtstopper, en som burde vært ryggraden, er en stor akilleshæl, mener Tjærnås. PS! Stefan Johansen spilte hele kampen for Celtic. Han gjorde seg bemerket ved å dra på seg et gult kort.
(Hearts - Celtic 2-2) Forrige runde gikk Ronny Deila og co. på et overraskende tap hjemme mot svakt plasserte Motherwell. I dag tapte Celtic to poeng på overtid.